b'\n_START_ARTICLE_\nTuomas Sallinen\n_START_PARAGRAPH_\nTuomas Sallinen (s. 1958) on suomalainen elokuvaohjaaja ja muusikko. H\xc3\xa4n opiskeli ensin ammattimuusikoksi Sibelius-Akatemiassa p\xc3\xa4\xc3\xa4aineenaan sello. H\xc3\xa4n on toiminut ammattimuusikkona vuosina 1978\xe2\x80\x931983 soittaen muun muassa Helsingin, Kuopion ja Kotkan kaupunginorkestereissa._NEWLINE_Sallisen ehk\xc3\xa4 tunnetuin ty\xc3\xb6 on h\xc3\xa4nen ainoa valkokangaselokuvansa Routasyd\xc3\xa4n (1993), joka on tulevaisuuteen sijoittuva tarina EU-Suomesta. Televisiolle h\xc3\xa4n on ohjannut muun muassa televisiosarjan Mikset s\xc3\xa4 soita? (1994). Sallinen on ohjannut lukuisia dokumenttielokuvia (osan Ranskassa) ja televisiodraamaa sek\xc3\xa4 toiminut my\xc3\xb6s tuottajana. Tuottajana h\xc3\xa4nen ohjelmistonsa on laaja aina realitysarjoista kansainv\xc3\xa4lisiin yhteistuotantoihin. Realitysarjoista h\xc3\xa4n on tuottanut muun muassa Suurta Seikkailua ja Unelmak\xc3\xa4mpp\xc3\xa4\xc3\xa4. _NEWLINE_Sallinen valittiin 1990-luvun alussa niin sanottuun "sparrausrinkiin", jonka rahoittamana h\xc3\xa4n ohjasi elokuvan Kuvia kuolemasta. Sallisen menestynein ohjausty\xc3\xb6 on fiktio Y\xc3\xb6n lapsi (1991), jota on myyty yli kahteenkymmeneen maahan._NEWLINE_Sallinen on s\xc3\xa4velt\xc3\xa4j\xc3\xa4 Aulis Sallisen poika. H\xc3\xa4n on tehnyt is\xc3\xa4st\xc3\xa4\xc3\xa4n elokuvan Kohtaamisia is\xc3\xa4ni Aulis Sallisen kanssa (2006).'